　　《大正藏》第65卷No.2258

　　No. 2258 [cf. No. 1578]
　　掌珍量道

　　秀法師撰
　　夫空有之論其來尚矣。略舉本教彰諍論由。瑜伽三十六雲。何名為惡取空者。謂有沙門或婆羅門。由彼故空亦不信受。於此而空亦不信受。如是名為惡取空者。何以故。由彼故空彼實是無。於此而空此實是有。由此道理可說為空。若說一切都無取有。何處何者何故名空。亦不應言由此於此即說為空。是故名惡取空者。（惡取空義。三性並空故。宗中有有法一分。）云何復名善取空者。謂由於此彼無所有。即由彼故正觀為空。復由此餘實是有。即由餘故。如實知有。如是名為悟入空性如實無例。（善取空義唯遺徧計。是中道宗。雖依勝義立徧計。空為立已成。而約不立量豈有過乎。）
　　又掌珍論引此義雲。由彼故空。彼實是無。依此故空。此實是有。如是空性是天人師如實所說。依前成文。清辨護法取義不同。清辨三無性為真。三性法為俗。而釋空有。護法以三性為真。三無性為俗。而釋空有。故二菩薩各有別意。又此珍論釋三無性。難相應師。更顯彼文可定是非。然清辨身猶同數論之儀。心處釋迦之室。時人號之為妙吉祥菩薩。但瑜伽七十六所說。惡取空義由世俗故一切皆有。由勝義故一切皆無。是故名為惡取空者。又廣百論中。清辨引經頌云。諸法從緣起。緣法兩皆無。能如是正知。名通達緣起。若法從緣生。此法都無性。若法都無性此法非緣生。由此故知。依他體空。相應師通雲。從緣生法而有二種。一徧計所執。二依他起性。彼經唯說徧計緣生而名為空。非依他起。何以知爾。即引經頌言。徧計所執無。依他起性有。妄分別失壞。墮增減二邊。又慈氏言。虛妄分別有。於此二都無。此中唯有空。於彼亦有此等文。眾多非一。是亦護法立中道證。問。不善瑜伽。一向執有。清辨惡取一向執空。但護法宗獨存中道。故廣百論護法評曰。應捨執有空兩邊領悟大乘不二中道。然則偏有偏空應互對敵。引護法為清辨敵。答。偏有偏空並墮二邊。誰為得失。亦為勝負。故引中道破彼偏空。問。若爾二宗本意如何。答。案基所傳。一切諸法本離智詮。何有何空。但為遣病。離言法中假有空說令悟中道。如阿含教及波若等。雖說四諦及三無性。皆遺徧計。不遣依圓。故空有說前後無乖。爾其道理具如深密。故心經讚言依先所授器讚中道。故知佛教皆依中道。但依學人各作偏執。然則二宗既依經度及中論等俱立中道。但清辨意。俗有非空。真無非有。名之中道。雖真性中不可言。而寄言詮。波若等經法體皆空以為宗極。即三性理有情有為俗。三無性理無為真。遂立量雲。真性有為空（云云）今護法引集起經云。雜染清淨諸法種子之所集起故名為心。既有第八。生染淨法。豈真性中唯空乎。故中道教於一切法。詮及廢詮俱非空。有以為宗極。遣我法空。存依圓有。名之中道。但依世俗說。我法有（俗物重是也）。若依勝義。波若等經說此空（真前三重是也）。即三無性。情有為俗。依圓二性理有為真。若言皆空違集起經。華嚴。深密。法華。涅槃所說理事因果一乘佛性。皆具遣存。顯中道故。故慈氏說。有為無為有。我及我所空。故說一切法非空非不空。有無及有故。是則契中道。唯識七亦云。我法非有。空識非無。離有離無故契中道。是故清辨所立空宗自負。違宗違教二失。又宗有法一分不成。何者謂約我宗真性。有為無為非空不空。有法一分非極成過。此意我宗真性。心言絕故。非空不空。寄言詮者依圓非空。徧計非有。是中道義。汝違共中道。舉空之有法。是故有法一分非極成過也。情辨應言。我宗隻言真性有為。未言空也。由何我宗有法不成乎。故疏次通雲。汝不許有我勝義故。此意。汝已不許我四勝義。明汝真性定是空也。簡別之空即有為空。今望中道雲。不許空。空有相待中道成。故一分之空豈名中道。護法之宗空有並破。有人云。護法立有破空宗者。深乖本義。此上正顯有為有法不成所以也。真性不成如次下文。然北抄等違我非空。恐義不當。豈護法宗於廢詮門立非空乎。問。何以知之。護法之宗。皆望中道。難清辨。答。即章結雲。勝義諦中皆唯空故名為邊主。其意且指一法名空之時。即無有義。名有之時。即無空義。何成中道故名一分。故廣百論雲。復有釋雲。修無我觀。方便究竟見真理時。一切俗有皆不顯現。故說真無。此亦不然。意難了故。若俗非有。說名為真。應無所證。若別有真是所證者。即不應言有唯是俗。應作是言。真非有無。心言絕故。為破有無假說無有。有無二說皆世俗言。勝義理中有無俱遣。聖智所證非有非無。而有而無（云云）此即依中道而破清辨空。樞要釋雲。如論中道勝義亦有一分違宗之失。此即望中道。名為一分失。又云。依勝義諦。彼此二宗。一切法皆不可言。非空非不空。故知清辨違共中道。又疏雲。若約勝義。非空不空。汝今說空。即有違自教之失。此等諸文皆依中道顯清辨失。非謂立敵空有相對名一分過。問。若爾非對護法有而立清辨空。何故疏雲汝不許有我勝義故。答。此意於俗諦中護法更開三重勝義。清辨不許彼名勝義。今以不許彼有勝義。還知清辨不依有真。但依空真。故有為空非謂護法於廢詮門立有勝義。具如前說。演秘中。引思我為例。亦是義也。既以簡別真性即知有為空。故疏次文雲。四種世俗。勝義之中各隨攝故。此顯護法立四勝義所由。並上所舉有為無為相攝分齊。四種世俗前三真。廢詮門中不言有為無為及空不空。若言護法等廢詮門論空有者。違一切處。若欲破護法有而立清辨空。亦欲破清辨空而立護法有。如是說者既俱二邊。誰為邪正。誰為得失。唯識之宗豈彼空有二宗相違。為違宗教乎。問。若空望中道名為一分者。正指何法名為一分。答。真性有為並皆是空。俱名一分。故義燈雲。彼舉真性。真性皆空。無有為法。本意不取真性為有法。於真性中復不可言說。云何以為有為有法。故有法過。此意基師本意雖不以真性為有為有法。而清辨所舉真性即有為有法之無也。更說何以為有為有法。故此真性還成有法。真性即是有為之空。非是離宗簡別真性能依有為獨不空。故演秘雲。真性有為既是有法。又濱記雲。真性有為四字皆為有法。當代末學不依此文。別道疏文。甚以可笑。疏次文雲若隨小乘彼轉實有。下既知有為有法不成所以者。皆依簡別也。由此次出簡別真性不成之由。問。此量喻中有俱不成與因明中同異如何。答。凡三十三過雖無增減。而一過中萬差作法。諸師所許。勿守一隅妨百途理。且止此事。因明論中。俱不成二。謂有及無如立聲常。無質礙因瓶體雖有常。無礙無。又虛空喻對無空論。亦無二立。此二名為有無不成。此有四句。謂宗因有體無俱不成。宗因無體無體有俱不成。宗因有體有俱不成。無體宗因無俱不成。樞要俱不成當於第四句所以然者。於真性中二宗並許不言空有。清辨還言空及緣生。護法不許。故彼宗因並無體也。此即喻之無俱不成。其空花等亦無體故。又以敵不許。即無所別也。因亦所依不成之失問。此二不成唯是喻失宗因並有。故當初句若爾中道真性豈立有空緣生乎。如是推求不同初句故。第四句義如前說。問。佛頂經量與掌珍量同異如何答。文雖似同。義意全異何者經量取二空理。為簡別真。依他非有為能別宗即遣外人實有妄執。廣百所釋諸有為法非實有體是也。由此般若及攝論等八九十喻皆喻依他非有之義。不喻徧計。加以佛頂經名為偽經。具如遣唐請益文中。問。波若經中真性異名十有餘種。其中不見依他亦名勝義之文。今護法宗。依何佛經。依他法中亦名勝義。答。涅槃仁王等諸經中依上智中智。分多重勝義。是人二諦即其證也。瑜伽顯揚亦依此經。於二智境分四勝義。名法二諦。而今清辨不許此義於理不了。問。廣百論中亦有二量。彼第七雲。又所執境略有二種。一者有為。二者無為。諸有為法從緣生。故猶如幻事。非實有體。諸無為法亦非實有。以無生故譬如龜毛。判比量雲。此二比量不異掌珍。此判如何。答。此判不當。廣百比量與佛頂經比量同也。佛頂經立第八識故。清辨勝義。都無所存。墮偏空故。義如常說。疏九說三性處雲若清辨等。依勝義諦。依他起等併名假有。依他之中自無實法。假法亦無（云云）故知假者無體假也。此意約俗假有。約真實無。問。因明疏雲若宗標勝義。如掌珍雲真性有為空如幻緣生故等。
　　亦無違自教世間等過失（云云）然則大小乘所說漏無漏因緣所生俗有之法。以勝義言皆已遮了。今依勝義立諸法空。此違何教名違自教及違宗等。答。空有教中所說勝義。非真勝義。由此違於非空非有勝義宗教。名為違宗及違自教。若不爾者。以勝義言已簡別了。更違何教。世尊已判有空二教為不了義。非空非有為真了義。故違中道名違宗教問。說我是思。所別不成。勝論有性准此應有所別不成。答。說我是思。佛法數論舊來相諍。故有所別。但其有性師資相授。未及相諍。故於當時猶無所引。然今覆審應有所別。如纂中說也。掌珍論量起因中雲。若他徧計所執有為就勝義諦。實有自性。今立為空。是薩婆多也。故疏雲薩婆多雲。若法分別時捨名即說為等。若分別時無所捨是第一義諦。如塵自性恆有不捨自名故勝義諦故。瓶離塵外無別名體是等諦故。今為破彼以空來破有病。若除空亦不立（云云）薩婆多勝義諦即清辨宗俗諦門也。是故約彼勝義不可得簡違自教世間等失。但約清辨勝義而言。簡為自教等失。自下更破十八異執。其中第二有性論者。亦有多種。其中一師於清辨宗作有法不成及因所依不成過。此與護法所別不成同異如何。答。有性論者。約世俗諦難勝義空故與護法所別全別。其護法宗約中道門而難有法。但第十六破相應師三無性義。是當護法。雖然疏中不舉其名。但云由彼勝義故此依他法實無也。依此勝義而所空依他。即約此世俗諦而實是有也。然護法說由彼徧計故實是無也。由此依他上徧計空故是依他法實是有也。問。清辯立唯境。其文何也。答。真性有為空此文亦是也。唯立空境不立識故。其所立空亦是境故。問。此量但遮一切色心總立為空。遮而不立。約俗諦立心境並有。此中正立唯境之義。約勝義立心境並無。今依何文立唯境義。答。護法約能變所變門立唯識也。無識變境無有是處。清辨約境因識果門立唯境也。無境生識。無有是處。凡清辨義。玄奘所傳何故餘師輒加言乎。又廣百疏十雲。若隨世說唯識者。亦應隨世故說唯境（云云）若無境者。心遂不生。又境常恆心數間絕。故云唯境。凡傳清辨宗已是玄奘。玄奘已授基師令立。自此以外誰人更進於天竺。受清辨宗諸三論家皆受基師。今依誰說還誹師乎。又智論中論十二門論此三部論龍樹造。百論二卷及廣百論並提婆造。除玄奘所譯廣百論。自餘三論。並後秦弘始年中羅什譯。羅什不立悉有佛性義。今三論師受誰所說立悉有佛性。
